กองอสังหาฯแลนด์แอนด์เฮ้าส์จองซื้อแน่น
กองทุนรวมอสังหาริมทรัพย์และสิทธิการเช่า แลนด์ แอนด์ เฮ้าส์ ยอดซื้อเต็ม 3.3 พันล้านบาท
19 มี.ค. 2555

กองทุนรวมอสังหาริมทรัพย์และสิทธิการเช่า แลนด์ แอนด์ เฮ้าส์ ยอดซื้อเต็ม 3.3 พันล้านบาท  
นายสิทธิไชย มหาคุณ หัวหน้าสายงานวาณิชธนกิจ บริษัทหลักทรัพย์ ซีไอเอ็มบี (ประเทศไทย)  ในฐานะผู้นำในการรับประกันการจัดจำหน่ายกองทุนรวมอสังหาริมทรัพย์และสิทธิการเช่า แลนด์ แอนด์ เฮ้าส์ (LHPF) เปิดเผยว่า นักลงทุนรายย่อยและสถาบันให้การตอบรับกองทุน LHPF ซึ่งเสนอขายให้แก่ประชาชนทั่วไปเป็นครั้งแรก (IPO) ระหว่างวันที่ 8-16 มี.ค.2555 โดยมียอดความต้องการซื้อหน่วยลงทุนมากกว่ามูลค่าของกองทุนที่ 3.3 พันล้านบาท 
นางจันทนา กาญจนาคม กรรมการผู้จัดการ บริษัทหลักทรัพย์จัดการกองทุน (บลจ.) แลนด์ แอนด์ เฮ้าส์  กล่าวว่า ปัจจัยสนับสนุนมาจากนโยบายลงทุนในสินทรัพย์ 3 โครงการ ประกอบด้วย การลงทุนเป็นเจ้าของกรรมสิทธิ์ (Freehold)   ในโครงการเซอร์วิสอพาร์ทเมนต์ เซนเตอร์ พอยต์ สุขุมวิท-ทองหล่อ และโครงการอาคารพักอาศัยให้เช่า เซนเตอร์ พอยต์ เรซิเดนซ์ พร้อมพงษ์ และลงทุนในสิทธิการเช่า (Leasehold) ในโครงการบ้านพักอาศัยให้เช่า แอล แอนด์ เอช วิลล่า สาทร  ซึ่งเป็นโครงการที่มีศักยภาพสูง เนื่องจากอยู่ในทำเลใจกลางเมือง เดินทางสะดวก โดยมีกลุ่มลูกค้าเป้าหมายเป็นชาวต่างชาติ ที่เป็นลูกค้าระยะยาว ซึ่งอัตราการเช่าพักเฉลี่ยทุกโครงการในปี 2554 ก็อยู่ในระดับที่สูง
นอกจากนี้ กองทุนยังรับประกันรายได้ค่าเช่าขั้นต่ำให้กับผู้ลงทุนจนถึงปี 2558 ซึ่งสร้างความมั่นใจให้กับนักลงทุนยิ่งขึ้น
สำหรับนักลงทุนที่พลาดโอกาสการจองซื้อในช่วง IPO สามารถลงทุนผ่านตลาดหลักทรัพย์แห่งประเทศไทย หลังจากที่กองทุนได้เข้าจดทะเบียนในตลาดหลักทรัพย์ฯ ซึ่งคาดว่าจะเป็นในช่วงต้นเดือนเม.ย.นี้